Man en kind dood toe motor rolDie voertuig het op die N2 gerol (Foto: Verskaf) Twee mense is dood en twee beseer toe hul voertuig Maandag op die N2 digby Ermelo, Mpumalanga, gerol het. Russel Meiring, woordvoerder van ER24, sê paramedici is die middag om 15:30 na die ongelukstoneel ontbied. Met hul aankoms op die toneel het hulle die voertuig in die middel van die pad aangetref. Die vier insittendes het langs die pad gelê. ŉ Man in sy twintigerjare en ŉ negejarige seun het ernstige beserings opgedoen en paramedici kon niks meer vir hulle doen nie. Hulle is op die toneel dood verklaar. ŉ Vrou in haar twintigerjare en ŉ driejarige seun het matige beserings opgedoen. Paramedici het hulle op die toneel behandel. Hulle is daarna per ambulans na ŉ nabygeleë hospitaal geneem vir verdere mediese sorg. Dit is nog nie duidelik wat tot die ongeluk aanleiding gegee het nie. Die polisie was ook op die toneel om ondersoek in te stel.